<classify> HOSPITALI ya Taifa Muhimbili MNH tawi la Mloganzila jijini Dar es Salaam itatoa huduma ya upimaji wa afya bure katika wiki ya kisukari kuanzia Novemba 12 hadi 16, mwaka huu.Mkuu wa Kitengo cha Mawasiliano kwa Umma hospitalini hapo, Aminiel Aligaesha alisema hayo katika taarifa yake aliyoitoa kwa vyombo vya habari. Aliyataja magonjwa hayo yatakayofanyiwa uchunguzi kuwa ni kisukari, homoni pamoja na shinikizo la damu, uchunguzi wa macho na utoaji miwani kwa watakaobainika kuwa na tatizo, uchunguzi wa afya ya kinywa na meno, upimaji na elimu kuhusu lishe.Aligaesha alisema katika kuadhimisha siku hiyo MNH kupitia Tawi hilo la Mloganzila iliyoko Manispaa ya Ubungo itatoa baadhi ya huduma kwa wananchi wa Mkoa wa Dar es Salaam na mikoa jirani kwa muda wa siku tano mfululizo. Ikumbukwe kuwa Novemba 14, kila mwaka ni siku ya kisukari duniani na kauli mbiu ya mwaka huu ni familia na kisukari, alisema na kuongeza kuwa katika kipindi hicho hospitali hiyo itatoa huduma kuanzia saa mbili asubuhi hadi saa kumi jioni. Alitaja kauli mbiu ya mwaka huu kuwa ni familia na kisukari, hivyo wanakaribisha familia kwenda kupima afya zao kwa maana ya baba, mama, watoto na jamii nzima kwa ujumla.Kama ambavyo kauli mbiu inasema familia na kisukari ni wajibu wetu ama kuwakinga au kuwatunza wagonjwa wa kisukari walioko katika familia zetu, kuonesha upendo, kushirikiana nao, alisema. Alitoa wito kwa wananchi wote kufika hospitalini hapo kwa ajili ya kupima afya zao. Oktoba 3, 2018 Serikali kupitia Wizara ya Afya iliagiza kuwa Hospitali ya Kitaaluma ya Mafunzo iliyokuwa chini ya Chuo Kikuu cha Muhimbili iwekwe chini ya uangalizi wa Hospitali ya Taifa Muhimbili.MNH ina uzoefu mkubwa na wa kutosha wa utoaji wa huduma za kitiba. Katibu Mkuu wa Wizara ya Afya, Maendeleo ya Jamii, Jinsia, Wazee na Watoto, Dk. Mpoki Ulisubisya alisema kuwa wameiweka chini ya Muhimbili hospitali hiyo ya Mloganzila ili kuongeza ufanisi wa huduma na uwajibikaji. Hata hivyo, Dk Ulisubisya alisema chuo kitabaki na jukumu lake la kufundisha wataalamu.Hadi kufikia Disemba 31 mwaka jana zaidi ya wagonjwa 170 walikuwa wamehamishiwa katika hospitali hiyo ya Mloganzila wakitokea Mikoa ya Dar es Salaam, Pwani na Morogoro. Vile vile Madaktari bingwa 15 kutoka MNH na wauguzi zaidi ya 30 walihamishiwa katika hospitali hiyo ya Mloganzila ili kuongeza nguvu ya kutoa huduma sawa na inayotolewa Muhimbili. Wagonjwa waliohamishwa Mloganzila walitoka Muhimbili katika wodi ya Mwaisela kuanzia namba tatu, nne, tano, sita na saba isipokuwa wagonjwa waliokuwa mahututi.Mwaka jana Novemba 25, Rais John Magufuli aliifungua hospitali hiyo ya Mloganzila yenye vifaa tiba vya kisasa na teknolojia ya hali ya juu. Hospitali hiyo ina uwezo wa kudahili wanafunzi zaidi ya 4000, vitanda vya kulaza wagonjwa 571 na vyumba 13 vya upasuaji, ujenzi uliogharibu Sh Bilioni 266.  <topic>: kitaifa 